SKRIFTLIG FORESPØRGSEL E-1361/01

af Theodorus Bouwman (Verts/ALE) til Kommissionen

(7. maj 2001)

Om: Alemagna-aksen fra Venedig til Dobbiaco, herunder strækningen E66 Fortezza San Candido

Det italienske interministerielle udvalg for økonomisk planlægning (CIPE) har med sin afgørelse nr. 112 af 2. november 2000 færdigudarbejdet det italienske forslag om en ajourføring af TEN-T-nettet og har opfordret de italienske ministerier til at forhandle med EU på dette grundlag. Det italienske forslag til ajourføring af TEN-T omfatter i den del, som vedrører kortene over vejnettet, Alemagna-aksen. Denne akse, der strækker sig over mere end 252 km., hvilket CIPE selv indrømmer, består af den eksisterende motorvej A27 mellem Venedig og Pian di Vedoia, som er et afsnit af landevej SS51 Alemagna fra Pian di Vedoia til Dobbiaco, der skal udvides, og endelig afsnittet af landevej SS49 og SS49a fra San Candido til Fortezza, som ligeledes skal udvides. Denne vejstrækning skal sammen med Brenner-aksen og et afsnit af E70 udgøre en del af et transportnetsystem, hvis formål er at forbedre den korridor, som forbinder det nordatlantiske område med havnene ved Middelhavet.

Dette projekt, som godkendes i det italienske forslag, er ganske klart ikke i overensstemmelse med Alpe-konventionen og især med transportaftalen, der blev indgået i Luzern den 31. oktober 2000, og som Italien også har undertegnet. Et projekt af denne art ville medføre yderligere investeringer i vejinfrastruktur og en øget trafiktæthed på landevejene, hvilket er uforeneligt med miljøet i Dolomitterne, de økonomiske interesser i forbindelse med turismen og indbyggernes livskvalitet.

Agter Kommissionen at støtte udviklingen af Alemagna-aksen, som er den transalpine motorvej? Mener Kommissionen ikke, at en sådan udvikling ville undergrave bestræbelserne hen imod en bæredygtig mobilitet i følsomme områder, som f.eks. Alperegionen?

Hvad agter Kommissionen at gøre for at hindre, at udbygningen af denne vej finder sted, og hvad vil den gøre for, at der i stedet ydes støtte til investeringer til fremme af omlægningen til bæredygtige transportformer som f.eks. jernbanen? Mener Kommissionen også, at man i stedet for nye motorvejsafsnit bør støtte mere miljøvenlige løsninger inden for vejtrafikforvaltningen f.eks. ved at forbedre de eksisterende veje og anlægge omfartsveje omkring byer og landsbyer såfremt man ønsker at mindske konflikten mellem vejtrafik og de eksisterende menneskelige bebyggelser i Alperne?

Svar afgivet på Kommissionens vegne af Loyola de Palacio

(22. juni 2001)

Den såkaldte Alemagna-akse, der omfatter strækningen fra Venedig til Dobbiaco via A27 og SS51 og strækningen fra Fortezza til S. Cantido via SS41, indgår ikke i det transeuropæiske net, der er fastlagt i Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1). Ifølge denne beslutning kan projektet for udvikling af den ovennævnte forbindelse ikke anses for at være et projekt af fælles interesse, og kan derfor ikke modtage finansiel støtte i medfør af Rådets forordning (EF) nr. 2236/95 af 18. september 1995 om generelle regler for Fællesskabets finansielle støtte inden for transeuropæiske net(2).

Kommissionen er for tiden i færd med at undersøge, hvilke ændringer der skal foretages i denne beslutning under hensyntagen til den økonomiske udvikling og den teknologiske udvikling i transportsektoren, herunder inden for jernbanebefordring. Undersøgelsen sker i lyset af Fællesskabet mål om at skabe bedre ligevægt mellem de forskellige transportformer og udbygge kombineret transport et emne som vil blive taget op i den kommende hvidbog om den fælles transportpolitik.

Kommissionen henleder det ærede medlems opmærksomhed på, at den allerede har foreslået, at Fællesskabet undertegner transportprotokollen til Alpekonventionen, da gennemførelsen af denne protokol konkret vil begrænse udviklingen af nye, stærkt trafikerede veje gennem Alperne.

Kommissionen er enig med det ærede medlem i, at udvikling af kombineret transport og bedre styring af trafikken gennem Alperne er en absolut nødvendighed. Dette er grunden til, at Kommissionen fortsat vil yde finansiel støtte til en række jernbaneprojekter og trafikstyringsprojekter som led i det transeuropæiske net, bl.a. projekt nr. 1 og nr. 6, der omfatter Mont-Cenis- og Brenner-tunnelen.

(1) EFT L 228 af 9.9.1996.

(2) EFT L 228 af 23.9.1995.